**Gazelul ploii**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mămulică, ce mai ploaie

Că și vremea se înmoaie!

Astăzi la Poeții Noștri

Curge de pe orice foaie.

Mi s-a scurs și după guler

Cuvințelele din claie,

Mi-a stins umezeala-n suflet

Embrioni de vâlvătaie.

Că-i atâta îmbulzeală

Și atâta hărmălaie

Că se geme de pe cârje,

Că se țipă din copaie.

Dar pe calitatea ploii

Nu aș da nici o lețcaie -

Că se simte - nu din ceruri

Ne vin tulbure pâraie.

Ce să-i faci așa când versul

Nu-i din suflet, ci din grai e

Și se vede că poeții

Lira și-au scăpat-o-n zoaie...

Adinuță dragă, dacă

Altă temă vrei să dai, e

Mult mai bine de-i uscată;

Vezi - cârceii mă îndoaie.

Pfiu!!! Răcii fără umbrelă,

Plec să mă-ncălzesc în baie...

Iaca na! Tema gazel e!

Am uitat. E-eh, cap de paie!!!

Victor Bragagiu